Chandermohan.sharma@timesgroup.com ग्लैमर इंडस्ट्री में आर. बाल्की को बिग बी का ऐसा पक्का फैन माना जाता है जो उनके बिना फिल्म बनाने की कल्पना तक नहीं करता। 2007 में बिग की को लीड किरदार में लेकर बाल्की ने 'चीनी कम' बनाई। इस फिल्म के बाद बाल्की और बिग की का साथ 'पा' और 'शमिताभ' में फिर देखने को मिला। अब जब, बाल्की ने करीना और अर्जुन कपूर को लीड किरदार में लेकर फिल्म बनाई तो इस बार भी उन्होंने अपने चहेते स्टार अमिताभ बच्चन के साथ जया बच्चन को भी अपनी फिल्म में अहम किरदार बनाकर पेश किया। वैसे, अगर हम इस फिल्म की कहानी और किरदारों पर जरा गौर करें तो फिल्म डायरेक्टर बाल्की की पर्सनल लाइफ से कुछ ज्यादा ही प्रभावित नजर आती है। गौरी उम्र में बाल्की से करीब बारह-तेरह साल छोटी हैं। गौरी टोटली करियर ओरियंटेड वुमन हैं, दूसरी ओर बाल्की को रियल लाइफ में घर संभालना कुछ ज्यादा ही रास आता है। गौरी जब बतौर डायरेक्टर श्रीदेवी स्टारर फिल्म 'इंग्लिश विंग्लिश' बना रही थीं उस दौरान बाल्की ने पूरा घर संभाला। गौरी खुद को खुशकिस्मत मानती हैं कि उन्हें भगवान ने एक एक पत्नीव्रता हज्बंड दिया। खुद, बाल्की का भी मानना है कि हमेशा पत्नी ही क्यों किचन वगैरह संभाले? पति ऐसा क्यों नहीं करते? अब जब 'की ऐंड का' दर्शकों के सामने है तो ऐसा लगता है इस फिल्म बनाने की प्रेरणा बाल्की को अपनी पर्सनल लाइफ और घर से ही मिली है।  कहानी : कबीर (अर्जुन कपूर) और कीया (करीना कपूर खान) की पहली मुलाकात चंडीगढ़-दिल्ली की फ्लाइट में होती है। दोनों दिल्ली से हैं। कबीर के पिता (रंजीत कपूर) शहर के टॉप बिल्डर हैं। कबीर ने एमबीए में टॉप किया है, लेकिन उसे अपने पिता के बिज़नस में कतई दिलचस्पी नहीं। कबीर की मां आर्टिस्ट होने के साथ-साथ हाउसवाइफ थीं। कबीर को अपनी मां से बेइंतहा प्यार था, लेकिन पिता द्वारा मां की बार-बार उपेक्षा किए जाने से कबीर हमेशा अपसेट रहता। पिता-पुत्र के बीच की टसन की एक और वजह कबीर का फैमिली बिज़नस को न संभालने का फैसला था। दिल्ली में कीया और कबीर की मुलाकातों का सिलसिला बढ़ता है। कीया एक कॉर्पोरेट ऐड कंपनी में ऊंचे पद पर काम करती हैं तो वहीं कबीर नकारा। चंद मुलाकातों के बाद कीया यह जानते हुए कि कबीर सर्विस वगैरह जॉइन करने की बजाए घर संभालना चाहता है और उम्र में उससे छोटा है, उससे शादी करने का फैसला करती है। कीया की मां (स्वरूप संपत) को इस शादी से कोई ऐतराज नहीं, सो दोनों कोर्ट मैरिज कर लेते हैं। शादी के बाद कीया रूटीन से ऑफिस जाती है तो कबीर घर में किचन वगैरह का काम संभालता है। कुछ अर्से बाद कीया कंपनी में वीपी बन जाती है। कीया की कंपनी के बॉस और कुलीग को मालूम है कि उसका हज्बंड कबीर घर का सारा काम संभालता है। एक दिन कीया कबीर को एक टीवी चैनल में घर संभालने के अपने फैसले के बारे में इंटरव्यू देने को कहती है, इस इंटरव्यू के बाद कबीर की लोकप्रियता बढ़ने लगती है। अब वह सिलेब्रिटी बन चुका है। मुंबई में उसे सुपरस्टार अमिताभ बच्चन के घर से बुलावा आता है तो कीया की कंपनी का बॉस अब कबीर को लेकर टीवी ऐड बनाता है, इसी के बाद कीया और कबीर के रिश्तों में ऐसा तनाव शुरू होता है जो उनके बीच की दूरियां बढ़ाता है।  ऐक्टिंग: अगर एक हाउस हज्बंड के तौर पर हम अर्जुन कपूर की ऐक्टिंग की बात करें तो यकीनन अर्जुन ने बेहतरीन ऐक्टिंग की है। पिता के साथ तनाव के बीच घर में कीया की मां के साथ वक्त काटने वाले कुछ सीन्स में अर्जुन की ऐक्टिंग देखने लायक है। यकीनन स्क्रीन पर वाइफ के लिए अलग-अलग टेस्ट का खाना बनाने और किचन से लेकर घर का सारा काम संभालने वाले कबीर का किरदार यकीनन लडकियों को कुछ ज्यादा ही पसंद आ सकता है। किया के किरदार में करीना कपूर परफेक्ट हैं। करीना ने अपनी बेहतरीन ऐक्टिंग से कीया के किरदार को स्क्रीन पर जीवंत कर दिखाया है और हां, स्क्रीन पर सुपरस्टार अमिताभ बच्चन और जया बच्चन की ऐंट्री दर्शकों के लिए एक सरप्राइज़ ट्रीट ही कहा जा सकता है। कीया की मां के किरदार में स्वरूप संपत ने अच्छा काम किया है। रंजीत कपूर निराश नहीं करते। डायरेक्शन : यकीनन, आर. बाल्की ने इस फिल्म को एक नए नजरिए और मल्टप्लेक्स कल्चर के साथ-साथ जेन एक्स की पसंद को ध्यान में रखकर बनाने का कोशिश की, लेकिन इंटरवल से पहले फिल्म की बेहद सुस्त रफ्तार और की ऐंड का की मुलाकातों के सीन्स को भी बेवजह खींचा गया। करीना-अर्जुन के बीच कई लिप लॉक सीन्स से बचा जा सकता था। हां, बाल्की ने अपने चहेते सुपर स्टार अमिताभ बच्चन और जया बच्चन का पैकेज फिल्म में दर्शकों को सरप्राइज के तौर पर दिया है, जो कहानी का अहम हिस्सा भी बन जाता है।  संगीत : इस फिल्म की रिलीज से पहले ही फिल्म के दो गाने 'हाई हील' और 'जी हुजूरी' म्यूजिक लवर्स में हिट हो चुका है। बाल्की की तारीफ करनी होगी कि उन्होंने 'जी हुजूरी' गाने को फिल्म के माहौल के मुताबिक बार-बार सही सिचुएशन पर फिट किया है। क्यों देखें : एक नया सब्जेक्ट, अर्जुन और करीना की अच्छी केमिस्ट्री। अगर आप बाल्की की फिल्मों को मिस नहीं करते हैं तो इस बार उनकी रियल लाइफ से मिलती-जुलती इस फिल्म को मिस न करें। फिल्म की सुस्त रफ्तार और कमजोर स्क्रिप्ट माइनस पॉइंट है।